V. Tomanová, ministerka práce, sociálnych vecí a rodiny SR: (2009-02-03):
Prijímané legislatívne opatrenia i vecné riešenia sú výsledkom otvoreného dialógu so sociálnymi partnermi. Jednotlivé kroky by mali minimalizovať dopady globálnej ekonomickej krízy celosvetového nárastu nezamestnanosti a, samozrejme, dopadov celosvetovej globálnej krízy na hospodárstvo Slovenskej republiky, ale aj na domácnosti Slovenskej republiky. Slovenská republika, teda vláda Slovenskej republiky prostredníctvom ministerstva práce na základe rozhodnutia Rady pre hospodársku krízu schválila ustanovenie a opatrenia, ktoré by mali minimalizovať dopad a mali by pomôcť jednak v rovine zamestnávateľov, jednak by mali pomôcť zamestnancom a jednak uchádzačom o zamestnanie, čiže majú tieto opatrenia tri roviny, ale mali by pomôcť predovšetkým v oblasti služieb zamestnanosti. Keď hovorím v oblasti služieb zamestnanosti, treba si uvedomiť, že toto je parciálne riešenie, ktoré nemôže naštartovať ekonomiku. Ďalšie riešenia budú na úrovni makroekonomickej a taktiež v oblasti podnikateľskej a podobne, ale v tejto chvíli si dovolím predkladať opatrenia, ktoré smerujú na udržanie existujúcich pracovných miest a tvorbu nových pracovných miest, ktoré smerujú k flexibilite a mobilite zamestnancov na trhu práce, ktoré smerujú k miestnej a lokálnej zamestnanosti, hovoríme o obecných a ďalších činnostiach, a ktoré vlastne smerujú k využívaniu Európskeho sociálneho fondu, teda hovoríme aj o využívaní európskej solidarity. Vzhľadom na zhoršujúcu sa túto sociálnu situáciu navrhujeme nové aktívne opatrenia na trhu práce, a to - príspevok na podporu udržania pracovných miest u zamestnávateľov, - príspevok na podporu vytvorenia nového pracovného miesta; taktiež podporujeme zamestnávateľa, - príspevok ku mzde zamestnanca, ak zamestnanec prijme prácu a pracuje za minimálnu mzdu, - príspevok na podporu vykonávania samostatnej zárobkovej činnosti, - príspevok na samostatnú zárobkovú činnosť v oblasti spracovania poľnohospodárskych výrobkov a obchodovania s nimi, - súčasne sa navrhuje zvýšenie príspevku na dochádzku za prácou, predovšetkým markantnejšie zvýšenie na krátke vzdialenosti, pretože naši občania skutočne nemajú veľký záujem cestovať na týždňové zamestnania, - taktiež na vytvorenie podmienok na urýchlenie priznania postavenia sociálneho podniku uvoľnením povinnosti plnenia podmienok pre ich vytváranie, a to predovšetkým v podmienkach miestnej samosprávy a regionálnej samosprávy, - vytvorenie výhodnejších podmienok pre zriaďovanie sociálnych podnikov obcou, samosprávnym krajom, združením obcí, rozpočtovou organizáciou alebo príspevkovou organizáciou, pokiaľ jej zriaďovateľom bude obec alebo samosprávny kraj, a to aj umožnením prijatia do zamestnania v sociálnom podniku zriadenom týmito subjektmi všetky skupiny zamestnancov v čase zriaďovania sociálneho podniku a taktiež nevyžadovania splnenia podmienky priemernej miery evidovanej nezamestnanosti na účely poskytovania investičnej pomoci formou príspevku. Všetky tieto opatrenia budú súčasne podporené aj oficiálnymi projektmi s čerpaním Európskeho sociálneho fondu, teda budú nasmerované prostriedky nielen z domácich zdrojov, ale aj zo zdrojov verejných zdrojov, európskych zdrojov. Ďakujem pekne za pozornosť a prosím o podporu tomuto návrhu zákona. Ďakujem, pán predsedajúci.